Ransoffer ber oss passe bedre på hverandre

LÅ LIVLØS PÅ BAKKEN: Ingen grep inn da Julie Otterdal (23) fra Vollen ble slått ned og ranet på åpen gate her ved busskuret i Haakon VIIs gate i Oslo sentrum for tre år siden. Foto: HELGE MIKALSEN

Julie (23) ble overfalt og ranet: - Det verste er å vite at mennesker har sett meg uten å reagere

Da Julie Otterdal (23) ble slått ned og ranet på åpen gate ble hun liggende livløs i nærmere tre kvarter. Nå oppfordrer hun Oslo-borgerne til å passe bedre på hverandre.

Oppdatert 19. november 2013

Artikkelen er over seks år gammel

- Jeg syns det er skremmende, og tenker selvfølgelig mer på det som skjedde nå som veldig mange andre risikerer å oppleve noe lignende, sier Otterdal til VG.

Selv stod 23-åringen og ventet på nattbussen til Vollen da hun ble overfalt og ranet i august 2010.







- Skremmende og trist

Da klokken nærmet seg 01.00 kom det plutselig to menn bort til busskuret i Haakon VIIs gate i Oslo sentrum. Det siste 23-åringen husker er at en av dem spurte om hun hadde en røyk.

Les også: Halvparten av Oslofolk utrygge

Mens de to ranerne stakk av med mobiltelefonen og kontanter, ble 23-åringen liggende livløs på bakken med knekt kjeve.

I nærmere tre kvarter lå hun der uten at noen grep inn.

- Det verste er å vite at både mennesker, busser og biler har sett meg uten å reagere. I en storby som Oslo vil det alltid være en risiko for at du blir ranet, men jeg syns det er både skremmende og trist hvis de som blir utsatt for det risikerer å bli overlatt til seg selv fordi ingen tør å gripe inn.

- Det er det ingen som er tjent med, understreker 23-åringen.

Oppfordrer til å ta ansvar

Ferske tall viser at Oslo er ranshovedstaden i Skandinavia. Så langt i november er det anmeldt over tre ran hver eneste dag i Oslo, og flere av ranene har vært svært grove.

Da Otterdal kom til bevissthet dro hun til en kamerat som bodde like i nærheten for å ringe politiet. Det viste seg at de allerede hadde blitt kontaktet av en passasjer som reagerte på at ingen så ut til å bry seg om en kvinne som lå i busskuret.

- Vi er ofte så redde for å bry oss om mennesker vi ikke kjenner, men det må det bli en slutt på. Vi må tørre å ta et større ansvar for hverandre, sier 23-åringen, som studerer ved Institutt for produktdesign ved Høgskolen i Oslo og Akershus.

LES OGSÅ: - Veldig skremmende at byen vår har blitt så utrygg

Kort tid etter at hun anmeldte ranet, ble det henlagt. På sykehuset fikk hun operert inn en plate og to skruer i den knekte kjeven.

Tre år etter ranet understreker 23-åringen at hun ikke føler seg utrygg når hun går ute.

- Jeg tar mine forholdsregler. Jeg hører ikke på musikk, prøver å holde meg til de opplyste hovedgatene og går minst mulig alene. Jeg tror imidlertid at ingen er tjent med at noen blir sittende inne fordi de ikke tør å gå ut døren, sier Otterdal.

Publisert: 19.11.13 kl. 06:53 Oppdatert: 19.11.13 kl. 08:31

Mer om Ran